UMugabe Uthi Abantu Yibo Abafuna Aqhubeke Ebusa; Ngakho Uthi Kayindawo
Esethula umbiko wakhe kunkulungwane zabantu emkhosini weMillion-Man March eHarare, uMongameli Mugabe uthe abantu beZimbabwe yibo abathi kaqhubeke ebusa.
HARARE/WASHINGTON — UMongameli Robert Mugabe uthi isikhathi sakhe sokutshiya umbuso asikafiki njalo uthi uzaqhubeka esesikhundleni ngoba yikho okufunwa nguzulu weZimbabwe. UMugabe wethule amazwi la emkhosini oqoqwe ngabasakhuyo beZanu PF ngoLwesithathu eHarare ngenjongo yokumhlonipha kanye lokutshengisa usekelo lwabo kuye. “Bathi ngihambe; ngisiya ngaphi?” kubuze uMugabe. “Kungani abakwamanye amazwe befuna ngisuke embusweni? Abantu bami yibo bodwa abangangitshela khonokho. AbeMDC labo bathi ngisuke; bayangizwela yini ukuthi sengidiniwe kumbe bayangesaba.” UMugabe usole njalo ukulwisana kukhona kubandla lakhe esithi amaxuku alwisanayo ebanga isikhundla sakhe bayana labantu abaqoqa umvukela. Uphinde wachothoza kakhulu ababengabalweni bempi yenkululeyo abangamalunga eZanu PF esithi sebengumhlambi kazelusile nanku benza santando. “Mawar vets sebenzani libambene labanye. Ngeke litshumayele ivangelo lenu lilodwa. Ngiyakwala lokho. Phendukani ebandleni, nxa kukhona elikusolayo asikhulumisaneni njengebandla linye,” kutsho uMugabe ethukuthele. UMugabe uthe njalo umuntu wonke olambayo kumele aphiwe ukudla nguhulumende kungela kubandlululana ngokuthi uvela kuliphi ibandl alezombusazwe. “Umuntu wonke kumele athole ukudla kungakhathalekile ukuthi ngowaliphi ibandl alezombusazwe kumbe elokholo,” uqhubeke esitsho uMugabe. “Ngeke sithi ngoba uzibani ngowebandla eliphikisayo kumele ancitshwe ukudla. Liyabe lisithi adleni? Ekhuluma emkhosini munye, uNkosikazi Grace Mugabe uthe umkakhe uzaqhubeka ebusa lanxa esefile. Amazwi la asolwe yingcwethi kwezombusazwe uMnu Zenzele Ndebele yena othi uMugabe seluphele ngakho sokumele atshiye umbuso. Baze ngobunengi abasekeli beZanu PF emkhosini lo. Omunye wabo ngummeli weTsholotsho South edale lephalamende, uMnu Zenzo Sibanda. USibanda utshele iStudio 7 ukuthi bayaphupha labo abachothoza iZanu PF abafana loNkosikazi Joyce Mujuru yena owaxotshwayo kulelibandla wasebumba elakhe eleZimbabwe People First (ZPF). IZanu PF ithi yenze umkhosi lo ngosuku lweAfrica Day ngoba uMugabe ngumuntu ohlonitshwayo ezwekazi leAfrica jikelele.